Številka: 35409-35/2023-2570-13

Datum: 12. 9. 2024

Ministrstvo za okolje, podnebje in energijo izdaja na podlagi četrtega odstavka 128. člena Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP) v povezavi s 101a. členom Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O) o obveznosti izvedbe celovite presoje vplivov na okolje za Občinski podrobni prostorski načrt 458 Jurčkova vzhod, pripravljavcu plana, Mestni občini Ljubljana, Mestni upravi, Poljanska cesta 28, 1000 Ljubljana, naslednje

MNENJE

1. V postopku priprave Občinskega podrobnega prostorskega načrta 458 Jurčkova vzhod ni treba izvesti celovite presoje vplivov na okolje.
2. V tem postopku ni bilo stroškov.

Obrazložitev

Pripravljavec plana, Mestna občina Ljubljana, Mestna uprava, Poljanska cesta 28, 1000 Ljubljana, je na Ministrstvo za okolje, podnebje in energijo (v nadaljnjem besedilu ministrstvo) posredoval vlogo, št. 3505-47/2018-46, z dne 6. 4. 2023, prejeto 11. 4. 2023, za mnenje po 128. členu Zakona o urejanju prostora (ZUreP-3) o obveznosti izvedbe celovite presoje vplivov na okolje za Občinski podrobni prostorski načrt 458 Jurčkova vzhod (v nadaljnjem besedilu OPPN). Pripravljavec plana je gradivo dopolnil dne 3. 9. 2024.

Vlogi in njeni dopolnitvi je bilo priloženo naslednje gradivo:

- Gradivo za pridobitev predhodnih smernic za pripravo OPPN 458 Jurčkova vzhod (Šabec Kalan Šabec - Arhitekti, Mojca Kalan Šabec, s.p., št. projekta: UP 21-003-PS, marec 2023);

- Preliminarno hidrološko hidravlično mnenje o pogojih gradnje na območju OPPN 458 Jurčkova (IZVO-R, d.o.o., št. N43/21, april 2021);

- mnenje Zavoda RS za varstvo narave, št. 3563-0134/2023-2, z dne 20. 3. 2023;

Analiza prostora z vidika poplavne ogroženosti za območje OPPN 458 (EUP RN-577), Hidrološko hidravlična analiza (IZVO-R, d.o.o., št. P 12/23, november 2023).

Ministrstvo je v postopku, skladno z Uredbo o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09; v nadaljnjem besedilu Uredba o merilih) pridobilo mnenja nosilcev urejanja prostora, ki sodelujejo pri celoviti presoji vplivov na okolje, in sicer:

- mnenje Direkcije RS za vode, št. 35020-23/2023-4, z dne 3. 9. 2024, prejeto 5. 9. 2024;

- mnenje Ministrstva za zdravje s prilogo št. 354-53/2023-4 (256), z dne 26. 4. 2023, prejeto 16. 11. 2023.

Po 128. členu Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP; v nadaljnjem besedilu ZUreP-3), občina v postopku priprave OPPN prosi ministrstvo, pristojno za celovito presojo vplivov na okolje, za mnenje o obveznosti izvedbe celovite presoje vplivov na okolje, če presodi, da se z OPPN načrtuje prostorske ureditve, ki niso bile celovito presojane že pri pripravi OPN, in gre za take ureditve, ki bi bile poseg v okolje, za katerega je treba izvesti presojo vplivov na okolje, v skladu s predpisi, ki urejajo varstvo okolja, ali za ureditve, za katere je zahtevana presoja sprejemljivosti na varovana območja, ali za ureditve, ki bi lahko pomembneje vplivale na okolje. Skladno s petim odstavkom 128. člena ZUreP-3, ministrstvo, pristojno za celovito presojo vplivov na okolje, v 30 dneh po prejetju zaprosila, obvesti občino o obveznosti izvedbe celovite presoje vplivov na okolje.

Ministrstvo je gradivo preučilo in ugotovilo, da se z OPPN ureja območje enote urejanja prostora RN-577, na območju med Peruzzijevo ulico in Betettovo cesto, ki ima z veljavnim občinskim prostorskim načrtom določeno namensko rabo prostora CU – osrednje območje centralnih dejavnosti. OPPN obsega zemljišča s parcelnimi št. 350/12, 350/878, 350/1154, 350/1155 in 350/1156, vse k.o. Krakovsko predmestje, v skupni izmeri pribl. 6.400 m2. Območje na severozahodu in severovzhodu obdaja obstoječa zidava, na jugozahodu in jugovzhodu pa površine v kmetijski rabi. Z OPPN je načrtovana gradnja petih večstanovanjskih stavb, etažnosti P+2, s pripadajočo gospodarsko javno infrastrukturo ter ureditev zelenih in drugih odprtih površin. Dostop do območja je načrtovan z Jurčkove ceste, na vzhodnem robu območja OPPN.

OPPN se izdeluje na podlagi nadrejenih planov Odloka o občinskem prostorskem načrtu Mestne občine Ljubljana – strateški del (Uradni list RS št. 78/10, 10/11 – DPN, 72/13 – DPN, 92/14 – DPN, 17/15 – DPN, 50/15 – DPN, 88/15 – DPN, 12/18 – DPN in 42/18) in Odloka o spremembah in dopolnitvah Odloka o občinskem prostorskem načrtu Mestne občine Ljubljana – izvedbeni del (Uradni list RS, št. 78/10, 10/11 – DPN, 22/11 – popr., 43/11 – ZKZ-C, 53/12 – obv. razl., 9/13, 23/13 – popr., 72/13 – DPN, 71/14 – popr., 92/14 – DPN, 17/15 – DPN, 50/15 – DPN, 88/15 – DPN, 95/15, 38/16 – avtentična razlaga, 63/16, 12/17 – popr., 12/18 – DPN, 42/18, 78/19 - DPN in 59/22), (v nadaljnjem besedilu OPN), za katera je bila izvedena celovita presoja vplivov na okolje in presoja sprejemljivosti na varovana območja narave. V postopku je Ministrstvo za okolje in prostor izdalo odločbo št. 35409-91/2008, 354-09-230/2005 z dne 30. 6. 2010, odločbo št. 35409-27/2014/62 z dne 20. 11. 2015, odločbo št. 35409-56/2017/43 z dne 26. 4. 2018 in odločbo št. 35409-173/2020-2550-57, z dne 7. 4. 2022, s katerimi je potrdilo sprejemljivosti vplivov izvedbe plana na okolje.

Pripravljavec plana je predložil mnenje Zavoda RS za varstvo narave (v nadaljevanju ZRSVN), št. 3563-0134/2023-2, z dne 20. 3. 2023. ZRSVN je v mnenju ugotovil, da OPPN in območje njegovega daljinskega vpliva ležita izven posebnega varstvenega območja (območja Natura 2000) in zavarovanega območja. ZRSVN zato meni, da za OPPN ni treba izvesti presoje sprejemljivosti na varovana območja narave, kot to določa 101. a člen Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O; v nadaljevanju ZON).

Ministrstvo se strinja z ugotovitvami iz mnenja ZRSVN in meni, da za OPPN ni treba izvesti presoje sprejemljivosti na varovana območja narave.

Ministrstvo je v postopku preučilo tudi obstoj drugih okoljskih razlogov za uvedbo celovite presoje vplivov na okolje in v skladu s 3. členom Uredbe o merilih prejelo mnenje Ministrstva za zdravje, ki je posredovalo mnenje Nacionalnega inštituta za javno zdravje (v nadaljevanju NIJZ) in mnenje Direkcije RS za vode, ki sta priložena temu mnenju.

Ministrstvo je po pregledu gradiva in mnenj, na podlagi meril iz 2. člena Uredbe o merilih, ki se nanašajo na značilnosti plana, značilnosti vplivov ter pomen in ranljivost območij, ki bodo verjetno prizadeta, ugotovilo naslednje:

- Z OPPN se načrtuje gradnja večstanovanjskih stavb s pripadajočo gospodarsko javno infrastrukturo in ureditvami odprtih površin.

- Območje je namenjeno osrednjim območjem centralnih dejavnosti (CU), namenska raba prostora se ne spreminja.

- Na podlagi javno dostopnih podatkov (vir: ARSO, Atlas okolja) OPPN ne leži na območju naravnih vrednot ali na ekološko pomembnem območju, zato pomembnih vplivov na naravne vrednote in biotsko raznovrstnost ni pričakovati.

- Na podlagi javno dostopnih podatkov (vir: Ministrstvo za kulturo, GisKD pregledovalnik) OPPN ne sega na območje enot registrirane kulturne dediščine, zato bistvenih vplivov na kulturno dediščino ni pričakovati.

- OPPN ne posega na območja kmetijskih zemljišč in gozdov, zato vplivov na ta območja ne bo.

- Na podlagi predloženega gradiva se na območju OPPN ne načrtujejo posegi in dejavnosti, ki bi lahko povzročili pomembne vplive na zdravje ljudi, kar je razvidno tudi iz mnenja NIJZ, št. 354-53/2023-4 (256), z dne 26. 4. 2023. NIJZ je v mnenju navedel, da vplivi OPPN na posamezne sestavine okolja, ugotovljeni na podlagi njegovih značilnosti, značilnosti vplivov in območij, ki bodo verjetno prizadeta, ter podatkov o pomenu in ranljivosti območij ne bodo tolikšni, da bi lahko pomembneje vplivali na zdravje in počutje ljudi. Ministrstvo za zdravje soglaša z mnenjem NIJZ. Z ugotovitvami iz mnenja se strinja tudi tukajšnje ministrstvo.

- Na podlagi javno dostopnih podatkov (vir: Direkcija RS za vode, Atlas voda) območje OPPN ne sega na vodovarstveno območje in ni erozijsko ogroženo. Območje je poplavno ogroženo in sega na območje razreda majhne poplavne nevarnosti. Pripravljavec plana je predložil preliminarno hidrološko hidravlično poročilo (IZVO-R d.o.o., št. N43/21, april 2021) in hidrološko hidravlično analizo (IZVO-R, d.o.o., št. P 12/23, november 2023), v kateri so navedeni omilitveni ukrepi, ki se nanašajo na: zagotavljanje nadomestnega volumna poplavne vode do gladine Q100, ki ga zavzemajo načrtovane ureditve (zagotovi se ga pod objekti, kota tlaka spodnje talne plošče ne sme segati pod gladino obstoječe površinske odvodnje); načrtovanje kote pritličja objektov in vseh njihovih vitalnih delov 50 cm nad gladino poplavne vode pri Q100; zadrževanje lastne meteorne vode in meteorne vode z območja obravnave pred izpustom v potok Požar (dotoki v Požar se ne smejo povečati); zagotavljanje razmer, ki ne poslabšujejo poplavne nevarnosti okoliških objektov in zunanjih površin. V postopku je ministrstvo pridobilo mnenje Direkcije RS za vode, št. 35020-23/2023-4, z dne 3. 9. 2024, izdano na podlagi ugotovitev iz hidrološko hidravlične analize, ki jo je predložil pripravljavec plana. Direkcija RS za vode v mnenju navaja, da so v hidrološko hidravlični analizi podane ustrezne usmeritve za nadaljnje načrtovanje, poudarja pa, da zaradi poplavne ogroženosti in nadomeščanja volumna poplavne vode pod načrtovanimi stavbami izvedba podzemnih garaž ni možna in ni dovoljena. Prav tako opozarja na dejstvo, da morajo biti v nadaljnjih fazah načrtovanja upoštevani ukrepi za varstvo podzemne vode, protipoplavni ukrepi pa izvedeni pred izvedbo načrtovanih ureditev, da njihov vpliv na področje upravljanja z vodami ne bo bistven. Direkcija RS za vode meni, da ob upoštevanju splošnih in konkretnih smernic s področja upravljanja z vodami, pogojev, omejitev in usmeritev obstoječih in dodatnih strokovnih podlag OPPN verjetno ne bo pomembneje vplival na okolje z vidika upravljanja z vodami.

V skladu z zgoraj navedenim je ministrstvo ugotovilo, da za OPPN ni treba izvesti celovite presoje vplivov na okolje po določilih 128. člena ZUreP-3. Prav tako ni treba izvesti presoje sprejemljivosti vplivov izvedbe plana na varovana območja narave po 101. členu ZON.

Pripravila:

Mojca Lenardič dr. Tanja Pucelj Vidović

Podsekretarka Vodja Sektorja za okoljske presoje

Vročiti (elektronsko):

- Mestna občina Ljubljana, Mestna uprava, [glavna.pisarna@ljubljana.si](mailto:glavna.pisarna@ljubljana.si)

V vednost (elektronsko):

- Mestna občina Ljubljana, Oddelek za urejanje prostora, [urbanizem@ljubljana.si](mailto:urbanizem@ljubljana.si)

- Zavod RS za varstvo narave, OE Ljubljana, [zrsvn.oelj@zrsvn.si](mailto:zrsvn.oelj@zrsvn.si)

- Ministrstvo za zdravje, Direktorat za javno zdravje, [gp.mz@gov.si](mailto:gp.mz@gov.si)

- Direkcija RS za vode, Sektor območja srednje Save, [gp.drsv-lj@gov.si](mailto:gp.drsv-lj@gov.si)